《高房山寒江孤岛图》
元代·王行

千山万山重复重，烟岚草树深莫穷。高堂大轴示宽广，要以笔力誇奇雄。

青红苍翠满缣素，缺处残碧分遥峰。虽云眼底供一快，未见阔远开心胸。

历观画史每如是，意谓此法由来同。昨尝凌秋㴑扬子，一舸缥缈乘长风。

洪波舂天渺无际，出没但有孤轮红。中泠盘陀瞬息过，回首浮玉云涛中。

乃知山水有佳处，到此始觉飞埃空。当时海岳应饱见，落墨便自超凡庸。

不将层叠竞工巧，遂使气象齐鸿濛。平生爱画惟爱此，苦恨妙法无能攻。

九州之表有人物，意匠彷佛宗南宫。莫言未入米家奥，百年犹数房山翁。

兹图咫尺便千里，生绡数幅徒为功。亦知盘礴意有在，正欲逐米追高踪。

爱之歌咏乃常理，好事况有天随宗。同观何人江海客，气似贯月书艎虹。

文辞澜翻沛难禦，奔走风雨驱丰隆。古称珠玉在我侧，濡翰自愧言非工。

黄尘城郭久见困，何地閒静能相容。诗成忽复三叹息，矫首长望青冥鸿。

作者简介：（1331—1395）元明间苏州府吴县人，字止仲，号淡如居士，又号半轩，亦号楮园。淹贯经史百家，议论踔厉。元末授徒齐门，与高启、徐贲、张羽等号为十友，又称十才子。富人沈万三延为家塾师。明洪武初，有司延为学官。旋谢去，隐于石湖。赴京探二子，凉国公蓝玉聘于家馆。蓝玉党案发，行父子坐死。能书画，善泼墨山水，有《二王法书辨》，另有《楮园集》、《半轩集》等。